ชงประกันไทยปรับงานทวาย
คปภ.ยกชั้นประกันไทยบุกเมียนมา เสนอกรอบเจรจาเจาะเขตเศรษฐกิจพิเศษทวาย
24 พ.ย. 2558

คปภ.ยกชั้นประกันไทยบุกเมียนมา เสนอกรอบเจรจาเจาะเขตเศรษฐกิจพิเศษทวาย
นายสุทธิพล ทวีชัยการ เลขา ธิการ คณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ที่ประชุมคณะอนุกรรมการร่วมระหว่างไทย-เมียนมา สาขาการเงิน (Myanmar–Thailand Joint Sub-committee on Financing) ฝ่ายไทย ที่มี นายอภิศักดิ์ ตันติวรวงศ์ รมว.คลัง เป็นประธาน ได้มีมติเห็นชอบให้เพิ่มประเด็นเรื่องประกันภัยเป็นหัวข้อในกรอบการเจรจากับประเทศเมียนมาเกี่ยวกับการลงในเขตเศรษฐกิจพิเศษทวายเข้าไปด้วย โดยเห็นควรผลักดันให้บริษัทประกันภัยไทยสามารถเข้าไปรับประกันภัยภายในเขตเศรษฐกิจพิเศษได้ ซึ่งอาจใช้รูปแบบเดียวกันกับที่เมียนมาให้ใบอนุญาตบริษัทประกันภัยของญี่ปุ่นที่เข้าไปรับประกันภัยในเขตเศรษฐกิจพิเศษติละวา
นอกจากนี้ ยังเห็นว่าไทยจำเป็นต้องยกระดับความร่วมมือระหว่างหน่วยงานกำกับดูแลธุรกิจประกันภัยของสองประเทศ โดยผ่านความร่วมมือระหว่าง คปภ. กับหน่วยงานกำกับดูแลธุรกิจประกันภัยของเมียนมา ในการหารือประสานงานความร่วมมือกันโดยตรงเพื่อปรับกฎกติกาให้สอดคล้องกัน หรือการให้ความช่วยเหลือทางวิชาการแก่เมียนมา  เพื่อทำให้ทั้งสองประเทศมีความร่วมมือทางด้านธุรกิจประกันภัยอย่างเป็นรูปธรรมมากขึ้น
“คณะอนุกรรมการฯ มอบหมายให้คณะทำงานชุดเล็กประสานข้อมูลด้านธุรกิจประกันภัยกับ คปภ. เพื่อบรรจุธุรกิจประกันภัยเป็นอีกหนึ่งประเด็นที่จะนำไปหารือกับฝ่ายเมียนมา ในการลงทุนเขตเศรษฐกิจพิเศษทวายต่อไป  และ คปภ.ยังเสนอให้รัฐบาลไทยสร้างแรงจูงใจให้บริษัทประกันภัยไทยเข้าไปทำธุรกิจในเมียนมา โดยใช้สิทธิประโยชน์ทางภาษีส่งเสริมอีกทางหนึ่ง” นายสุทธิพล กล่าว
นายสุทธิพล กล่าวว่า ปัจจุบันเมียนมาอยู่ในช่วงของการเจริญเติบโตทางเศรษฐกิจและมีการลงทุนจากต่างประเทศเป็นจำนวนมาก ขณะที่ปัจจุบันมีบริษัทประกันภัยเพียงบริษัทเดียว ซึ่งเป็นหน่วยงานของรัฐบาลเมียนมา จึงถือว่ามีศักยภาพการเติบโตในสาขาด้านประกันภัยในอนาคต ดังนั้น ธุรกิจประกันภัยไทยซึ่งมีพื้นฐานที่ดีกว่าจึงควรถือโอกาสนี้ ดำเนินยุทธศาสตร์เชิงรุก เพื่อเข้าไปลงทุนหรือขยายธุรกิจประกันภัยหรือให้ความช่วยเหลือด้านต่างๆ ในเมียนมา อย่างเป็นรูปธรรม
อย่างไรก็ดี แม้ว่าขณะนี้เมียนมายังไม่ได้เปิดให้ต่างชาติเข้าไปเปิดบริษัทประกันภัย แต่ในอนาคตคงหลีกเลี่ยงไม่ได้ที่จะต้องเปิดเสรีด้านการประกันภัย อุปสรรคสำคัญของการเข้าไปจัดตั้งธุรกิจประกันภัย คือ ต้องมีเงินทุนจดทะเบียนสูง ซึ่งอาจต้องเป็นบริษัทประกันภัยขนาดใหญ่ตามกฎกติกาที่เมียนมากำหนดไว้ แต่ก็มั่นใจว่าหากมีการเปิดเสรีด้านการประกันภัย ภาคธุรกิจประกันภัยของไทยก็มีศักยภาพมากพอที่จะเข้าไปลงทุนได้